मुख्यमन्त्री गोल्डकप फुटबल तेह्रथुममा सुरु
म्याङ्लुङमा प्रदेशस्तरीय मुख्यमन्त्री गोल्डकप फुटबल प्रतियोगिता सोमबारदेखि सुरु भएको छ । प्रदेश खेलकुद विकास बोर्ड कोशी प्रदेश विराटनगरको आयोजनामा सुरु भएको प्रतियोगिताको सोमबार कोशी प्रदेशका सामाजिक विकासमन्त्री पाँचकर्ण राईले उद्घाटन गरे ।
तेह्रथुम — म्याङ्लुङमा प्रदेशस्तरीय मुख्यमन्त्री गोल्डकप फुटबल प्रतियोगिता सोमबारदेखि सुरु भएको छ । प्रदेश खेलकुद विकास बोर्ड कोशी प्रदेश विराटनगरको आयोजनामा सुरु भएको प्रतियोगिताको सोमबार कोशी प्रदेशका सामाजिक विकासमन्त्री पाँचकर्ण राईले उद्घाटन गरे ।त्यसअवसरमा उनले प्रदेश सरकार खेल क्षेत्रको विकासका लागि प्रतिवद्ध रहेको बताए। मन्त्री राईले राष्ट्र र राष्ट्रियताको झण्डा बोकेर नेपालको नाम अन्तर्राष्ट्रियजगत्मा चिनाउने सफल खेल क्षेत्रको विकासका लागि सबै तहका सरकारले मिलेर काम गर्नुपर्ने बताए । उनले आफ्नो मन्त्रालयले राष्ट्रिय र अन्तर्राष्ट्रियस्तरमा पुर्‍याएको योगदानको उच्च मूल्याङ्कन गरी प्रदेशको प्रतिनिधित्व गर्ने खेलाडीको सम्मान गर्ने बताए । कोशी प्रदेश खेलकुद विकास बोर्डका सदस्य सचिव कृष्ण बस्नेत पर्शुरामले खेलकुद क्षेत्रको विकासका लागि बोर्डले यसवर्ष १५ वटा विभिन्न खेल प्रतियोगिता गर्ने कार्यक्रम रहेको जानकारी दिए । “बोर्डले चालु आवमा विभिन्न १५ वटा प्रतियोगिता आयोजना गरेको छ । यसले ग्रामीण क्षेत्रदेखि प्रदेश र राष्ट्रियस्तरमा खेल प्रवर्द्धनका लागि सकारात्मक योगदान गरेको अनुभूति गरेका छौँ”, उनले भने । प्रमुख जिल्ला अधिकारी मिना अर्यालले जिल्लामा पहिलोपल्ट प्रदेशस्तरीय खेल प्रतियोगिता आयोजना गरिएका खुसी व्यक्त गर्दै यसले गुराँस र ढाकाको राजधानी भनेर चिनिने तेह्रथुमको पर्यटन प्रवर्द्धनमा समेत टेवा पुग्ने विश्वास व्यक्त गरिन् । जिल्ला खेलकुद विकास समितिको संयोजन र कोशी प्रदेश फुटबल सङ्घको प्राविधिक सहयोगमा प्रतियोगिता सञ्चालन प्रतियोगितामा कोशी प्रदेशका १४ जिल्लाका १४ टिमले प्रतिस्पर्धा गर्ने छन् । प्रतियोगितामा प्रथम पुरस्कार नगद तीन लाख ३३ हजार, द्वितीय दुई लाख २२ हजार र तृतीय हुनेलाई एक लाख ११ हजार नगदसहित ट्रफी, मेडल र प्रमाणपत्र प्रदान गरिने खेलकुद विकास समिति तेह्रथुमका सचिव तथा कार्यालय प्रमुख श्यामहरि भट्टराईले बताए । सात दिनसम्म सञ्चालन हुने प्रतियोगितामा सोरुङ क्लब खाँदबारी सङ्खुवासभा, लाइब्रेरी फुटबल क्लब भोजपुर, पाँचथर युनाइटेड क्लब पाँचथर, बुइँपा–११ खोटाङ, गाईघाट फुटबल क्लब उदयपुर, ओखलढुङ्गा खेलकुद विकास समिति र धरान फुटबल क्लब सुनसरी छन् । त्यस्तै, रेडर्स फुटबल क्लब इलाम, सोलुखुम्बु खेलकुद विकास समिति, देउराली युवाक्लब धनकुटा, मोरङ जिल्ला लिग च्याम्पियन क्लब, प्रगतिशील युवाक्लब ताप्लेजुङ, चारआली युवाक्लब र झापा खेलकुद विकास समिति तेह्रथुम पनि सहभागी छन् । गोल्डकपकोे पहिलो खेलमा सोमबार उदयपुरसँग इलाम पराजित भयो।